**AZ IKSZ megszervezésének alapelvei**

**Törvényi háttér**

A nemzeti köznevelésről szóló 2011. évi CXC. törvény (a továbbiakban: Nkt.) a 2012/2013-as tanévtől kezdődően felmenő rendszerben vezette be a nemzeti köznevelés rendszerébe az iskolai közösségi szolgálatot. Az iskolaiközösségi szolgálat az Nkt. alapján, a tanuló társadalmi környezetének javát szolgáló, anyagi érdektől függetlenül végzett tevékenysége, amely egyénileg vagy csoportosan is végezhető.

„*A közösségi szolgálat* szociális, környezetvédelmi, a tanuló helyi közösségének javát szolgáló, szervezett keretek között folytatott, anyagi érdektől független, egyéni vagy csoportos tevékenység és annak pedagógiai feldolgozása.” (Nkt. 4.§ (15))

**A közösségi szolgálat tevékenységei**

A közösségi szolgálat keretei között végezhető tevékenységek:

* egészségügyi területen (kórházban vagy egészségügyi intézményben) folytatott tevékenység;
* szociális és jótékonysági területen folytatott (egyéni jellegű vagy szociális intézményben végzett) tevékenység;
* oktatási területen (köznevelési intézményben) folytatott tevékenység,
* kulturális és közösségi pl.: múzeumban, kultúrházban vagy köznevelési intézményben kulturális rendezvényen végzett tevékenység;
* környezet- és természetvédelmi tevékenységek, ide értve a non-profit állatotthonokban, állatmenhelyeken végzett tevékenységeket is;
* katasztrófavédelmi tevékenység;
* az óvodás korú, sajátos nevelési igényű gyermekekkel, tanulókkal, az idős emberekkel közös tevékenység;
* az egyes rendőrségi feladatok ellátására létrehozott szerveknél bűn- és baleset-megelőzési tevékenység;
* non-profit szervezetek által szervezett sport- és szabadidős rendezvények lebonyolításában való részvétel.

**A közösségi szolgálat fogadószervezetei**

Közösségi szolgálat a köznevelési intézmény, a tanuló és a fogadó szervezet háromoldalú megállapodásán és együttműködésén alapul. Mivel a közösségi szolgálat anyagi érdekektől független tevékenység, fogadó szervezet csak állami-, önkormányzati intézmény vagy non-profit szervezet lehet.

Azt is világosan körvonalazza az EMMI rendelet 133.§(1) bekezdése, hogy mely intézmények lehetnek fogadó intézmények az iskolai közösségi szolgálat program keretében:

* állami,
* önkormányzati,
* civil,
* nonprofit szervezet,
* a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló törvény hatálya alá tartozó szervezet,
* középiskola - szociális intézmény vagy önkormányzat közreműködésével -magánszeméllyel kötött megállapodása alapján magánszemély,
* saját intézmény.
* magánlevéltár, közművelődési intézmény jogszabályban meghatározott tevékenysége körében.

**A közösségi szolgálat dokumentálása**

A közösségi szolgálattal kapcsolatos együttműködésről az intézmény és a fogadó szervezet a jogszabályok előírásainak megfelelően írásos megállapodást köt, amelynek egyik eredeti példánya a fogadó szervezetnél, másik példánya az intézménynél kerül iktatásra. A megállapodás alapján a fogadó szervezet köteles a közösségi szolgálatra vonatkozó jogszabályi előírásoknak megfelelően megszervezni a hozzá jelentkező tanulók számára a közösségi szolgálatot.

Az EMMI rendelet 133.§ (7) bekezdése meghatározza azt is, hogy milyen időkeretben végezhető az iskolai közösségi szolgálat: „A közösségi szolgálat helyszínén a szolgálattal érintett személy segítése **tanítási napokon alkalmanként legkevesebb egy, legfeljebb háromórás, tanítási napokon kívül alkalmanként legkevesebb egy, legfeljebb ötórás időkeretben** végezhető.”

A tanulók a közösségi szolgálat keretében végzett tevékenységről **naplót vezetnek,** amelyben a fogadóintézmény rögzíti a teljesített órákat és **aláírással, bélyegző lenyomattal igazolja** azokat.